khistorydata/jeongjo-sjw-relations huggingface dataset:
정조 17년 · 목
江界前府使權▣啓言江界列鎭中滿浦鎭之玉洞上土鎭之麻田嶺有閑地可墾處素稱膏沃出粟必倍非但府鎭之民隣境亦多願耕者在昔以禁標定廢郡之界或木或石到今現在蓋邊土體重自營邑不敢擅自移標不得許耕至於從浦鎭之黃水德卽府境內嶺阨禁養處也略綽退標量宜開墾亦是民願也玉洞北數十里地麻田嶺南七里地限慈城界特許退標黃水德嶺隘處亦爲許耕則旣不妨於採蔘之地大有利於生穀之道臣與前道臣屢次往復擬欲一番提稟矣適有言端仰達矣予謂沈頤之曰戶判曾經道伯亦陳所見頤之曰滿浦之玉洞上土之麻嶺果無妨於採蔘大有利於生穀許民耕食非但爲募民之方亦爲實邊之政而至於從浦之嶺阨禁養法意不輕令道臣發遣褊裨與地方官眼同看審後開墾當否論理登聞後稟處宜矣敎曰依江界前倅所奏爲之自今年起墾俾有闢土募民之實效而限年勸耕切勿徵稅又令道伯今年冬以募民實數勸耕幾許狀聞而從浦事亦依前伯所奏爲之而如果合當不必狀請稟處直爲許施趁東作一齊耕播直以擧行緣由狀聞事行會
정조 17년 · 강
特許江界內奴貢銀以土產天銀換納
정조 17년 · 목
江界前府使權▣啓言江界內奴貢例以丁銀納上而近來丁銀至貴艱辛求貿價錢至爲三兩五六錢天銀則自是江州所產價錢爲二兩五錢品則絕勝今若以天銀土產納上則窮殘內奴受惠誠大矣從之
정조 17년 · 강
命湖南賑資與別諭道伯齎去嶺南湖西則令權差文備郞洪大協齎去
정조 17년 · 목
敎曰內下三南賑資湖南則道伯旣承筵敎與別諭今日齎去而承旨一員進詣敦化門外與備局有司堂上眼同傳之嶺南湖西則以金泉察訪洪大協文備郞權差使之齎去而承旨傳致節次依湖南例爲之事分付
정조 17년 · 강
忠淸監司李亨元以道內營邑鎭歲前賙賑飢口穀數馳啓
정조 17년 · 목
狀啓以爲道內設賑處飢民中切急之類趁歲前精抄救急而毋論公賑私賑處俱是各營邑驛鎭堡從其民勢之緩急自辦賙恤者故分給巡數穀物多少饋粥與否各自不同而一依前例隨其所報區別列錄而永春縣則初以觀勢賙恤報來矣到今民情切急歲前救急亦爲擧行後報來故一體開錄而公賑各營邑驛鎭堡開賑日字及抄飢口數區劃穀數則鱗次陳聞計料○公賑秩石城歲前救急飢民七百六十三口一巡分給租四十七石八斗二升零粥米一石七巡分給租斗九升醬九斗一升鹽二石八斗一升零甘藿二十五丹六注之竝縣監金復光自備稷山歲前救急飢民八百四十八口一三十二石八斗四升前縣監李鳴運自備歲前救急飢民一千五百三十二口一巡分給租六十石三斗五升縣監金在明自備鴻山歲前救急飢民一百三十一口一巡分給米三石十二斗二升縣監金思䄷自備燕歧歲前救急飢民四百八十二口一巡分給租三十二石七斗縣監黃運祚自備平澤歲前救急飢民二百口八十二一巡分給租十六石六斗二升縣監鄭述仁自備牙山歲前救急飢民三百五十七口一巡分給米九石二斗二升縣監尹光心自備新昌歲前救急飢民二百六十五口一巡分給米七石四升粥米四斗零太二斗六升零醬七斗七升零竝縣監鄭昌者自備恩津歲前救急飢民三百十七口一巡分給租十九石十四斗粥米九斗五升零醬九斗升甘藿一丹二注之竝縣監尹行進自備六靑山歲前救急飢民四百九十六口一巡分給租二十九石五斗粥米十四斗四升零醬十斗九升零甘藿二丹八注之二立竝縣監任靖周自備扶餘歲前救急飢民二百十口一巡分給米五石六斗二升縣監朴齊家自備定山歲前救急飢民二百四十四口一巡分給租十六石四斗粥米六斗三升零醬一斗零甘藿二丹三注之二立竝縣監鄭亮采自備保寧歲前救急飢民七百四十四口一巡分給米十九石九斗一升粥米一石三斗九升零醬三斗八升甘藿八丹二注之二立竝縣監吳正根自備庇仁歲前救急飢民二百九十四口一巡分給米六石七斗一升粥米一石零醬一斗零甘藿五丹八注之竝縣監任長源自備藍浦歲前救急飢民二百八十三口再巡分給米十五石十斗六升粥米十三斗零醬一石二升零甘藿四丹八注之一立差縣監曺允遂自備溫陽歲前救急飢民三百八口一巡分給米八石一升郡守李弘源自備水營歲前救急飢民一百四十四口一巡分給租十二石十四斗一升一粥米六斗四升零醬七升零甘藿四丹八注之竝水使李潤謙自備馬梁歲前救急飢民一百七十九口再巡分給麰十四石十三斗僉使方允哲自備舒川浦歲前救急飢民九十三口再巡分給租二十三石十四斗五升萬戶申鏶自備成歡歲前救急飢民六百二十五口再巡分給租八十石二斗察訪李挺龍自備私賑秩公州歲前救急飢民六百八口一巡分給米十六石四斗九升粥米一石九升零醬一石三斗九升零甘藿六丹七注之竝判官李種徽自備天安歲前救急飢民一百四十六口一巡分給米三石八斗四升粥米三斗五升零醬四斗三升零甘藿一丹六注之一立竝郡守李舒永自備禮山歲前救急飢民九百三十四口一巡分給給米二十三石十斗縣監柳烇自備舒川歲前救急飢民三百口一巡分給米八石六斗五升醬八斗零甘藿三丹三注之一立竝郡守李廸自備黃澗歲前救急飢民百八十二口一巡分給租十二石三斗七升零縣監金永耼自備尼城歲前救急飢民二百十口一巡分給租十二石四斗一二升零縣監申大有自備堤川歲前救急飢民二百六十三口一巡分給租十六石十斗一升縣監尹厚東自備延豐歲前救急飢民二百三十九口一巡分給租十四石十三斗七升零縣監金弘道自備永春歲前救急飢民三百九十四口再巡分給租十一石十三斗八升零粟二十五石四斗二升零太三石八斗零粥田米七斗八升零鹽十一斗三升零竝縣監李明誠自備已上歲前救急飢民一萬一千八百七十三口分給米一百二十七石二斗七升太三石十斗七升零租四百三十九石十二斗六升零麰十四石十三斗粟二十五石四斗二升零粥米八石十斗三升零田米七斗八升零醬六石六升零鹽三石四斗四升零甘藿七十六丹四注之二立
정조 17년 · 강
全羅監司鄭民始以道內兵水營各邑鎭飢民歲前一次救急馳啓
정조 17년 · 목
狀啓以爲兵營等五十處歲前一次救急形止先爲報來故飢口穀數修成册上送于賑恤廳而外此邑鎭待其報來鱗次登聞計料○尤甚營邑鎭驛牧場救急秩兵營歲前救急一次飢民五百四口分給米十四石四斗七升兵使李壽鵬自備右水營歲前救急一次飢民八百七十五口分給米二十三石十四斗水使金思穆自備長興歲前救急一次飢民二千九百七十六口分給米二十一石五斗九升租一百五十八石一斗二升幷府使元永冑自備靈巖歲前救急一次飢民一千七百三十口分給米四石四斗六升租一百十五石五斗五升幷郡守李輪自備珍島歲前救急一次飢民一千五百口分給租一百石郡守具絳自備樂安歲前救急一次飢民八百九十七口分給租六十四石八斗五升郡守洪米疇自備龍潭歲前救急一次飢民一千六百二十三口分給租七十二石七斗五升縣令李勉輝自備興陽歲前救急一次飢民三千四十六口分給米八十六石七斗三升縣監李性重自備康津歲前救急一次飢民二千九十八口分給租一百五十三石六斗二升縣監成彥檝自備沃溝歲前救急一次飢民一千一百二十九口分給米一石六斗一升租七十五石四斗幷縣監曺命集自備鎭安歲前救急一次飢民二千二百九十七口分給米四石八斗四升租一百五十三石十二斗幷縣監朴華源自備求禮歲前救急一次飢民六百二口分給米一石租四十三石十斗幷縣監李在天自備雲峯歲前救急一次飢民一千三百三十二口分給米二石十四斗五升租八十五石八斗二升幷前縣監金就明自備蛇渡歲前救急一次飢民三百二十五口分給租三十九石四斗七升僉使池得龜自備古今島歲前救急一次飢民三百六十八口分給米十一斗四升租二十五石十三斗幷僉使張光旭自備加里浦歲前救急一次飢民三百八十五口分給租二十五石九斗七升僉使李瑞龜自備古群山歲前救急一次飢民二百十八口分給租二十石十二斗僉使徐命漸自備群山歲前救急一次飢民九十四口分給租十石僉使尹範衡自備鹿島歲前救急一次飢民二百六口給租分十三石十三斗萬戶沈公綽自備馬島歲前救急一次飢民八十三口分給租五石八斗萬戶朴文昌自備鉢浦歲前救急一次飢民二百十六口分給米六石五斗一升萬戶安德恒自備於蘭歲前救急一次飢民二百三十飢民一百八十四口分給租二十五石前萬戶林春郁自備呂島口歲前救急一次飢民二百三十八口分給租十三石十三斗四升萬戶閔仁喆自備會寧浦歲前救急一次飢民一百十九口分給租七石十四斗萬戶朴道澄自備南桃歲前救急一次飢民一百三十三口分給米四石二斗九升皮牟八石十斗一升幷萬戶李宜鎭自備金甲島歲前救急一次飢民九十二口分給租六石二斗萬戶李祥僑自備碧沙驛歲前救急一次飢民一百六十七口分給租二十八石三斗前察訪丁胤祚自備興陽牧場歲前救急一次飢民一千二百二十五口分給租一百二十五石十斗七升監牧官鄭宗柱自備珍島牧場歲前救急一次飢民七百五十四口分給米石六升租五十一石七升幷監牧官李集命自備之次邑鎭驛牧場救急秩全州歲前救急一次飢民一千九百六十一口分給租一百二十七石九斗五升判官趙翼鉉自備綾州歲前救急一次飢民一千三百七十二口分給租一百石六斗二升牧使尹耆東自備南原歲前救急一次飢民一千六百三十八口分給租一百石府使徐琢修自備金堤歲前救急一次飢民五百十四口分給租五十石郡守李東野自備咸平歲前救急一次飢民九百口給租分六十石縣監宋煥質自備興德歲前救急一次飢民三百六十一口分給租三十三石五斗八升縣監趙華錫自備防踏歲前救急一次飢民五百四十九口分給租八十一石十一斗五升前僉使徐邁修自備法聖歲前救急一次飢民二月十五口分給租十三石九斗五升僉使趙宅鎭自備蝟島歲前救急一次飢民四百九十三口分給米十五石二斗四升僉使王道源自備臨淄歲前救急一次飢民五十五口分給米一石十二斗五升租五石七斗五升幷僉使崔誠道自備荏子島歲前救急一次飢民一百九十二口分給租十五石十一斗五升前僉使申命九自備木浦歲前救急一次飢民四十九口分給皮牟三石九斗前萬戶金麗宅自備黔毛浦歲前救急一次飢民一百十一口分給租十石五斗五升萬戶金振聲自備多慶浦歲前救急次飢民七十一口分給租四十一石十四斗二升萬戶安處默自備古突山歲前救急一次飢民三百八十一口分給租二十五石六斗別將金得臣自備黑山島歲前救急一次飢民二百八十七口分給稷五十石別將韓興允自備蟾津歲前救急一次飢民一百七十三口分給租十石二斗五升別將朴聖範自備格浦歲前救急一次飢民二百八十八口分給租三十石八斗二升別將趙重謙自備威鳳歲前救急一次飢民五十六口分給米一石十斗五升別將崔達身自備羅州牧場歲前救急一次飢民五百口分給租三十三石五斗監牧官金彝行自備順天牧場歲前救急一次飢民一百五十九口分給租十石九斗監牧官成國民自備已上歲前救急一次飢民三萬五千七百四十一口分給各穀二千三百八十八石四斗二升內米一百九十一石五斗九升租二千一百三十四石九斗二升皮牟十二石四斗一升稷五十石
정조 17년 · 강
遣儀賓致祭于贈領議政崔孝元家
정조 17년 · 목
敎曰當今年孺慕萬倍崔東岳兄弟旣特資贈領議政家遣儀賓致祭
정조 17년 · 강
命贈判書李鎭衡夫人故承旨李普觀妻歲饌外輸送米紬故賓客趙明鼎夫人令該道厚給米肉南文淸家遣承旨致祭文淸夫人家衣資食物輸送令郞官存問周甲設宴時給樂及宴需
정조 17년 · 목
敎曰贈判書李鎭衡夫人故承旨李普觀妻歲饌外米石紬疋優數輸送仍令部官存問草記故賓客趙明鼎夫人年未及於歲饌之年日前問其子尙令安過云令該道米肉從厚輸送仍令地方官存問狀聞因此思之其子旣躋下大夫之列而文淸夫人今年爲周甲云尤爲稀貴南文淸家遣承旨南公轍致祭文淸夫人衣資食物令該曹輸送仍令郞官存問草記周甲設宴在七月云給樂輸送宴需事分付該院該曹又敎曰文淸家致祭有命而聞其祠版在於其孫宜寧官所云過麥秋後道內守令曾經承旨三司中爲獻官臨時下送香祝事分付
정조 17년 · 강
命故諭善朴聖源姪宣傳官朴宗柱陞六今日政單付總郞守令待窠差送
정조 17년 · 목
敎曰念舊家之意纔有下敎而朴諭善家只有朴宗柱一人蔭武何論待承傳準朔極涉苟且今日政出六單付總郞待守令窠差送以爲官享之地
정조 17년 · 강
命行司直徐有隣加資之代給食物
정조 17년 · 목
敎曰此時備局有司之任難付生手初則認以吏判與此重臣皆是崇祿竝不擧論於陞資矣追聞吏判則聞是崇政一體加資而此重臣已躋崇祿云仍不擧論殊涉事面行司直徐有隣代給食物
정조 17년 · 강
右尹沈晉賢疏辭新資兼陳解由未出之狀
정조 17년 · 강
遞差承旨金孝建罷廣州府尹金魯永及前府尹沈晉賢職中批徐有臣爲廣州府尹仍命當日辭朝
정조 17년 · 목
承旨金孝建啓言廣州府尹交龜時以前府尹佩密符傳授之意下諭事命下而臣在該房有未及成送只以傳敎分付臣則不勝惶恐而雖以該府尹言之不見有旨輕先交龜有關後弊本院請推外無他可施之罰何以爲之敎曰事未前聞大關紀律爾則遞差安寶文蹟姑舍是幷與踏印文蹟而不見而輕先夾龜與者受者俱有其罪當該新舊府尹幷罷職此時本州不可一刻曠官行副司直徐有臣除授又敎曰廣州府尹徐有臣卽爲牌招當日辭朝仍令赴任
정조 17년 · 강
命判府事金鍾秀給由馬澆奠床備給推當該承旨金孝建
정조 17년 · 목
敎曰金判府呈告給由馬澆奠床備給尙不書出云當該承旨爲先推考分付畿營依例擧行
정조 17년 · 강
以沈煥之徐有秉爲承旨尋遞有秉以林道浩成鼎鎭代之又遞道浩以徐榮輔代之竝前望也
정조 17년 · 목
政院以承旨申耆不爲仕進請牌招敎以與都承旨許遞與未差之代前望單子入之待下批牌招察任以煥之有秉鼎鎭批下有秉旋遞以道浩批下道浩不卽承牌又敎曰當該承旨許遞前望單子入之待下批牌招察任以榮輔批下
정조 17년 · 강
以具庠爲都總管前望也
정조 17년 · 목
敎曰總管中老病人及閣臣中時帶金吾兼銜人許遞總管前望子入之其餘今日政差出
정조 17년 · 강
遞兵曹參判尹尙東拿巡將申大坤
정조 17년 · 목
政院啓言巡將申大坤今日受點不爲受牌問其委折則謂以在外門錀已下之後始爲付標於省記以來在外人書入省記已是不察莫重巡牌之遲滯尤極駭然本院請推之外無他可施之罰何以爲之敎以該堂遞差巡將拿處
정조 17년 · 강
命禮堂閔鍾顯重推吏曹參議尹行任添問目勘罪此後遠陵如豐德驪州執事官之臨時未備者該地方曾經文蔭朝官及武臣已經守令人中先卽塡差入齋報營狀聞著爲式
정조 17년 · 목
義禁府啓言因京畿監司徐鼎修狀啓齊陵正朝祭享贊者厚陵參奉李鎭祜令攸司御處矣鎭祜時在安東地請依例拿來敎曰新參奉之都政差除者在半千里外若不飛來何以及期當初差祭時有不審之罪而在前以守令察訪塡差者近來則特命以隣陵出番官差送雖曰吏禮曹推諉不能照管之致所重有在不可無飭禮曹當該堂上從重推考遠陵差祭雖非吏曹所管若察其未入仕則何無一言提問乎吏曹參議尹行任旣有事過後拿處之命添問目勘罪此後遠陵如豐德驪州執事官之臨時未備者該地方曾經文蔭朝官及武臣已經守令人中先卽差塡入齋報營狀聞事定式令獻官及留守牧使知此意擧行事亦令該曹書付齋郞直所此草記勿施
정조 17년 · 목
以尹光普爲副校理黃昇源爲兵曹參判李邦榮爲右尹李得臣爲知義禁完城君李義行加嘉義年七十前校理明淵父副司直金翊休加嘉善年七十前校理熙朝父同知李仁康加資憲年七十前兵使性默父郡守李性淳加通政年七十前承旨勉兢父前郡守徐命全加通政年七十前承旨鼎修父○再政以韓光植爲校理宋翼孝爲副修撰
정조 17년 · 강
命待敎徐有聞改差
정조 17년 · 목
有聞違召政院捧入罷職傳旨有是命
정조 17년 · 강
命古城鎭壯別軍官都試居首鄭學奎直赴殿試之次崔現國直赴會試
정조 17년 · 목
兵曹啓言平安兵使柳孝源狀啓以爲古城鎭新設壯別軍官都試試取居首嘉山居閑良鄭學奎鐵箭一失一百五步二失一百四步三失一百七步柳葉箭貫一中鳥銃邊一中騎蒭一中合六失之次安州居兼司僕崔現國鐵箭一矢一百六步二矢一百六步三矢一百二步柳葉箭邊一中片箭邊一中騎蒭一中合六矢請令該曹稟處矣今此居首似當依節目直赴殿試之次亦當直赴會試請上裁從之
정조 17년 · 강
召見備局有司堂上徐有隣及廣州府尹徐有臣于誠正閣
정조 17년 · 강
命吏曹參議尹行任拿處傳旨分揀前參議李冕膺及承旨徐榮輔重推
정조 17년 · 목
敎曰今番齊陵差祭卽該道所管而與近陵官出入番擧案混捧以致次次做錯且聞當該參議亦非時參議云日前做錯亦由於誤爲知委云拿處傳旨分揀前參議李冕膺當該承旨徐榮輔爲先從重推考
정조 17년 · 강
命犯夜武藝廳金仁載嚴棍懲勵仍飭巡邏營門故縱之弊
정조 17년 · 목
御營廳以去夜初更量武藝別監金仁載犯夜被捉啓敎曰過齋後各別嚴棍懲勵近來武藝廳犯禁而牌將若其區處輒皆放縱云更加嚴飭此意亦令訓禁將知之
정조 17년 · 강
命遣吏郞摘奸諸執事淸齋
정조 17년 · 목
社稷祈穀大祭在再明也
정조 17년 · 목
承旨南公轍啓言贈判書李鎭衡夫人家有米石紬疋輪送之命臣於其時適因下詢率爾仰奏矣追聞該曹言送則贈判書夫人今不在世云臣之不審誤對之失惶恐待罪而原傳敎中似當爻周矣敎曰李根事亦有提敎則分明立證至聞於申耆云矣果然爽實爾則勿待罪當該承旨申耆推考
정조 17년 · 강
詣社稷省牲器齋宿
정조 17년 · 목
具遠遊冠絳紗袍乘輿出協陽門入仁政門詣月臺降輿陞座親押香祝乘輿出仁政門降輿乘輦出敦化門至社稷門外降輦乘輿入至北神門前降輿詣大次少頃入西神門詣壇上奉審詣省器位省器詣省牲位省牲訖乘輿入齋室
정조 17년 · 강
命大祝金羲淳令該府拿問重勘
정조 17년 · 목
羲淳於省牲時周旋欠敬也
정조 17년 · 강
汰行首宣傳官李潤國副行首宣傳官金聖和
정조 17년 · 목
闊國不能檢飭侍衛聖和以龍旗差備不善擧行故竝汰去仍命參下宣傳官未差之代口傳擇差
정조 17년 · 강
命兵曹判書李文源推考禁軍別將李得濟記過兼司僕將南有寬棍汰
정조 17년 · 목
承旨李益運啓言隨駕禁軍之馬逸入衛內事未前有極爲驚駭常時不能檢飭之兵曹判書重推禁軍別將及當該番將當重勘矣敎曰兵判推考別將記過當該番將事過後決棍汰去
정조 17년 · 목
具冕服乘輿出齋室至北神門外降輿入大次時至入西神門就版立行四拜禮詣盥洗位盥手禮儀使禮曹判書閔鍾顯導詣國社壇陞自北陛詣神位前跪三上香進幣爵酒官吏曹判書鄭昌順以幣進執幣獻幣授奠幣爵酒官吏曹參議尹行任府伏興禮儀使導詣后土氏神位前如初降自北陛詣國稷壇及后稷氏神位前上香奠幣如上儀降復位各位奉俎官奉牲匣以入薦俎官戶曹判書沈頤之以次跪奠陞自北陛行初獻禮大祝吏曹佐郞洪季晩副司果尹悌東兵曹佐郞宋俊載直講李相璜讀祝訖降復位亞獻官右議政金履素終獻官昌城尉黃仁點行禮如儀行飮福禮詣望燎位望燎禮畢神位還奉時柢迎出西神門至北神門外乘輿入齋室改具遠遊冠絳紗袍乘輿出材室門至社稷門外降輿乘輦入敦化門由協陽門還內
정조 17년 · 강
命社稷署提調有隣遞差掌令李日運持平呂駿永重推監察洪光一推考典祀官李羽晉監察李一源該署令李德升洪載淵等拿處行首守僕嚴杖懲勵
정조 17년 · 목
日運駿永等啓言親臨祈穀大祭時祭監監察洪光一以爲內井之水如或乾涸則預修外井以備汲用者自是西部修井官之責也今番親祭時內井旣涸而外井不卽修治以致臨時罔措及其擇井汲水之時修井官不爲審視下隸亦不待令其不念所重全事怠慢者莫此爲甚當該部官不可無警責之道云臺監呈課旣如此揆以事體極涉未安請西部修井官捧現告拿問重勘批以修井官事此非部官之罪爲提擧者若能常常申飭則豈有臨時苟且之弊乎況前期一日進去則所察飭者果何事該署提擧徐有隣爲先遞差當該郞官等新入者外拿問重勘當該典祀官亦爲拿處該署行首守僕令該府嚴杖懲勵爾等職在臺閣則豈可徒謄呈課惟從監蔡之坐云立云乎縱不敢直斥明水不察之官竝與提擧典祀官而不論如許臺體今始初見爾等從重推考當該臺監亦爲推考近日臺監惟於無勢人呈課爲塞責之計新入者亦效之文蔭武監察中仕白最久人亦爲拿問處之
정조 17년 · 강
諫院停洪秉益啓
정조 17년 · 목
司諫李過濟獻納崔重圭正言林漢浩安廷善等停啓
정조 17년 · 강
分揀備堂沈頤之禁推及前承旨金孝建拿處
정조 17년 · 강
召見大臣備堂及禮堂于熙政堂
정조 17년 · 목
右議政金履素曰臣與禮堂有所仰達者矣今年卽我先大王甲戌以後百歲也乃以月正元日親行酌獻禮於眞殿聖孝克伸又推恩於諸臣特命加資臣等欽仰攅歎之不暇而又伏念王大妃殿寶齡明年則洽滿五十又當今年臣民慶忭曷有其極加上徽號稱慶飾喜之擧不容少緩敢此仰達矣予曰予豈待卿等之請而爲之乎徽號事體甚重禮當次第擧行以先王平日謙抑之盛德有難輕議則慈殿心懷亦當如何耶閔鍾顯曰聖意雖以愼重爲敎而擧國臣民同情慶忭攢手顒俟矣予曰再明年乃是慈殿望六之歲慈宮周甲之時國家大慶無過於此今方屈指而待今年明年連爲仰請亦近屑越予所難愼而姑俟之者意亦有在今番眞殿祭文亦有及之者而亦欲仰體慈殿感舊之聖心故至有推恩於群下而推以上之亦不可輕議矣予聞今番禮成後新資諸臣有進箋稱謝之擧云近年以來未聞有此等美事而卿等能行之可謂與有禁焉鄭昌順曰臣等加資特以先朝逮事之故果蒙非常之恩伏想聖上孺慕穼切而臣等區區下忱亦不勝榮感矣
정조 17년 · 강
命停諸道春操只許關東之勸別武都試及南關之官鎭門聚點北關及海西則待秋行操
정조 17년 · 목
右議政金履素啓言江原監司尹師國開城留守李家煥江華留守鄭好仁兼察守禦使李邦一總戎使李邦一南兵使許任前北兵使尹得逵黃海兵使吳載徽慶尙右兵使許侙京畿水使許▣永宗僉使李邦城等春操取稟狀啓以爲今春水陸操及巡操巡歷巡點聚點請令廟堂稟旨分付而勸別武都試依例設行爲辭矣三南賑事方張此時行操非所可論京畿關東穡事亦未免失稔窮民之裏糧遠赴在所當念今春水陸操巡歷巡點官鎭門聚點竝令停止關東之勸別武都試與操鍊有異許令設行至於海西北道則昨年年事稍登詰戎之政不可許久停廢習操巡操巡歷巡點及不行操南關官鎭門聚點請使之依例擧行從之敎以海西北關待秋直爲設行春操則停止官門聚點嚴飭俾有實效
정조 17년 · 강
命嶺南漁鹽船稅令道臣往復該廳釐弊改案
정조 17년 · 목
右議政金履素啓言均廳所管大小船稅之當頉未頉者及鹽益漁箭白徵之弊往復該廳卽爲釐正事因傳敎行會矣卽見慶尙監司鄭大容狀啓則以爲均役之後漁艇鹽田之補破築新絕無僅有而虛名之冒錄已頉之還錄雜乎其間鹽盆船隻等流來雜頉宂煩名色往復該堂後一竝刪去只就實數一邊改案一邊定稅計料今年風破之船隨其月日早晩分數出稅而至於人與船俱亡之類不可一例責稅此亦通同免徵恐合事宜請竝令廟堂稟旨分付矣蓋此釐正之敎寔出於爲海民蘇瘼之盛意如是之後若或復有當頉未頉白地徵稅之弊則不善擧行之責當在道臣細加査櫛往復該廳一一改案俾有實效之意請分付從之
정조 17년 · 강
陞擢徐邁修李敬一爲亞卿金持默爲正卿
정조 17년 · 목
右議政金履素啓言向日筵席已承可合陞擢人預爲留意之下敎矣陞擢當先從銓曹久次爲之行副司直徐邁修黃海監司李敬一俱以曾經吏議人地望踐歷允合陞秩請竝陞擢亞卿從之又啓言戶曹參判金持默地處歷合有別般擢用之擧請陞擢正卿從之
정조 17년 · 강
遞刑曹判書趙宗鉉工曹判書魚錫定
정조 17년 · 목
宗鉉錫定俱有實蟋右議政金履素啓請變通從之
정조 17년 · 강
以備堂李坤句管海西鄭昌順句管嶺南鄭民始句管關西徐有防句管京畿朴祐源李秉鼎爲堤堰堂上沈頤之還差有司堂上
정조 17년 · 목
竝因右議政金履素啓請從之
정조 17년 · 강
禁推大司憲閔台爀大司諫尹㬦
정조 17년 · 목
右議政金履素啓言兩司之法駕前導事體嚴重還宮時固當入闕柢迎而昨日兩司長官皆於闕門外落後執法之地有此違法之事不可無警飭請大司憲閔台爀大司諫尹㬦竝罷職敎以下義禁府推考
정조 17년 · 강
飭三南守令毋敢防報均廳外受穀
정조 17년 · 목
宣惠廳堂上徐有隣啓言向因筵稟定奪以民國俱利京外兩便之意兩南貿米條嶺南常賑太分排外受於貢人發關分付矣貢人輩間或有徒手上來者聞其委折則道臣則以共濟之義卽爲發關使之出給而該邑守令不卽出給無難頉報云本廳卽上司也雖在自本廳行會之關外邑擧行不宜若是慢忽況筵稟知委事體何如而公麼守令乃敢抗衡如許乎雖以穀物言之均賑廳貿置分留之米太爲外邑之所防塞自本廳不得取用者已不成說而其所稱托外假還賑之名而夷考其實非虛留則欲掩麤劣之致事之駭然莫此爲甚自本廳已爲嚴題下送而此後若有如前防塞不卽出給之事請當該守令令本道指名現告拿問勘處不飭之道臣亦爲另加論責之意出擧條關飭俾無犯科抵罪之地從之
정조 17년 · 목
師謹旣入闕中不爲肅謝承旨李益運請推從之尋命許遞
정조 17년 · 강
禁推禮曹參議尹行元推校理徐有鍊
정조 17년 · 목
承旨李益運啓言禮曹參議尹行元入侍之時上殿直拜將退之際越次起立校理徐有鍊亦爲徑先起座請竝推考敎以禮曹參議禁推玉堂推考
정조 17년 · 강
飭開城留守李家煥入參次對
정조 17년 · 목
敎曰近日次對不爲入參開城留守李家煥從重推考此後申飭
정조 17년 · 강
命掌令姜文會持平金復仁等違牌傳旨勿施
정조 17년 · 목
文會復仁違牌政院以罷職傳旨捧入敎曰歲首次對豈敢違牌乎此傳旨勿施
정조 17년 · 강
以金文淳沈頤之爲園幸定例釐正堂上
정조 17년 · 강
以徐有大爲舟師大將
정조 17년 · 강
以沈煥之爲吏曹參判前望也
정조 17년 · 강
有政吏曹參判沈煥之參議尹行任進
정조 17년 · 목
以徐邁修爲承旨趙宗鉉爲大司憲李祖承爲大司諫金持默爲刑曹判書李聖圭爲工曹判書徐邁修爲同義禁
정조 17년 · 강
罷高山縣監兪漢輔仍命擇差其代當日辭朝
정조 17년 · 목
吏曹啓言高山題目之曰謗與繡啓中瑣謗沕合詳問道伯草記事命下矣卽接全羅監司鄭民始移文則以爲高山縣監兪漢輔爲治安詳而公廨修補物力拮據之際或有微鎖之事軍錢收逋時或有侵及於疏遠之戚以此略有謗言而其言出於稱怨之類則有不可準信故以謗豈盡信爲目云勿論謗言之是眞是浮道題之曰謗繡啓之鎖謗可知其謗言之喧傳且道臣之題謗豈盡信病不妨務爲目者民則有謗身則有病俱是守令之疵政純是貶題而置諸上考終欠嚴明道臣則前已推考今無可論請該縣監兪漢輔罷黜允之敎曰口傳擇差待下批當日辭朝
정조 17년 · 강
以尹載伋爲高山縣監口傳也
정조 17년 · 강
命時囚柳戇考律勘放李顯昱李普漢朴宗甲申載文等仍囚待査而宗甲嚴囚各間申光直勿罷放送李義弼申大坤等議處金羲淳收贖放送
정조 17년 · 목
禁府啓言江華前留守柳戇原情以爲本府船役無公下之故不送監色只定差校之自願者擔當斫運其來已久昏憒沒識因襲謬例松木則無敢濫斫之意捧侤音下送宜自該水營商量烙給故慮不及此矣及今差人輩如彼濫斫之後不察之罪無所自逃不待推捉先送他裨事則水營之報秋曹狀中有帶率軍官韓世裕捉送之言而世裕者卽差人之差人初非募屬而該水使誤以親裨樣捉去愚見以爲莫重按覈之際不可不送眞箇親裨故起送該裨往待營下者出於重査事之意非敢爲發明之計十六隻之虛張四十隻事則改造三十隻添材修補十隻合爲四十隻見在各鎭關問本府虛實立判豈敢粧撰重自陷於誣罔之科乎十二株還報事除却船隻所入不敢擅自措畵果卽還納備局安知畢竟之有査事而預爲掩跡之計乎稅納錢每株二兩式合六百四十兩則襲謬捧上二百四十兩補用於軍器修補四百兩因爲別備載錄於重記中矣及今罪狀現發之後豈敢以不爲私用爲推諉自明之端乎負國之罪無地自容云矣年過七十曾經侍從請議處敎以七十老守何所求乃以造船稅六百金之用於公歸於私一款致有此對吏自明之擧卽此辜負大矣然年限且過法典證券云有重記合有參恕之端而襲謬之罪不可不嚴勘今日內考律區別公議勘放後草記又啓言价川郡守李顯昱原情以爲訟牒誤決吏鄕獨亂至登繡啓之論列惟俟嚴誅而至若門役事則官門頹圮不成邑樣故貸取營納錢纔已改建初無民間收歛之事倉費還剩事則京邸吏兩營邸吏役價及兩江津夫料本無出處捧糴之時有如干收歛之謬例而不能禁斷尤是辜恩溺職之罪云三和府使李普漢原情以爲前後色之弊各別禁斷矣未盡周察有此竝雜而斛子則行用四坐縛鐵烙印各各較正俱爲平正糶糴皆以此行用此外別樣斛子未及覺察莫非昏憒之致云三登縣令申光直原情以爲繡啓中引滿廢務聽訟不明已是訟罪之不暇而捧糴則逐日親捧有病則或間日赴倉矣致此一委吏鄕之罪惶恐震越不知死所云安州牧使朴宗甲原情以爲蒙被再生之恩復齒人類猥叨字牧感泣銘鏤隕結是期而以臨民之長忽在色之戒經年近墨果有所染隄防申飭恐或妨政衙中册客亦加嚴防使不敢開口請囑矣畢竟用事干政之目至登繡啓莫非矇未覺察之罪奸鄕安哥事則本州鄕人素多安姓未知何樣安哥何樣締結此亦矇憒之罪儒鄕差出皆付廳望間有特差亦循鄕論而今至此境豈敢自以爲無私乎論其辜負萬戮猶輕云鐵山府使申載文原情以爲壬子二月二十二日赴任則辛亥冬停退蕩減前府使南宮玾已爲擧行多有民訴又因營關停退蕩減之不均査實報營依題辭擧行而以已納爲未納事則再昨年停退時各倉監色及面任輩從中捧食後入錄於停退故赴任後査報營門大者照律小者嚴刑折米五百石零昨秋開倉後徵捧至於濫報營門事則停退蕩減成册修報時前府使南宮玾竝耗入錄耗條自爲剩餘故蕩減耗條二百十七石付之前府使自備穀而色吏虛名偸食折米爲一百二十三石故査報營門則蕩減穀旣是蕩減之穀畢捧後使之出給於當減民人等處而未及分給留置庫中各倉精實穀換賣作錢民間所傳殆近千石事則昨春前府使遞歸時各倉穀作錢折米爲二百石零故枚報營門以前府使自備徵出之事回題明白則染之赴任後倉穀不爲作錢之事自可綻露於及庫云矣李顯昱李普漢朴宗甲申載文等曾經都總經歷都事侍從請議處申光直則請刑推得情敎以凡事不當膠守格式況爲小民考察守宰能否乎今番則諸道繡衣使之潛往潛來出於闊挾弛張之意也以其未及出道竝不如例回啓而三南則使之贖愆關西則兩繡啓相同之類差代觀此諸供或多發明之端可謂罪上添罪一竝嚴飭道伯詳査狀聞而狀辭如有差誤則御史處當緘問更査以此分付該道申光直以引滿之題自云訟罪之不暇則比之他倅之粧撰不啻白直光直遞職足矣勿罷放送其餘諸倅仍囚以待處分至於朴宗甲非但不能報效房嬖册客差鄕等不屑之目有一於此玷辱渠家聲已不些況以渠而有此犯尙以何心泛稱矇憒乎加倍之律不施於渠而何宗甲各間嚴囚○又啓言宣川防禦使李義弼原情以爲邊情莫嚴而昧於事例未能論刑該邑之失糴政甚重而迷不覺察至於使民受困之境莫非辜恩溺職之罪云矣曾經侍從請議處允之○又啓言巡將申大坤原情以爲初一日日暮後受點文跡不爲來到適當元日偶然出他冒昏還歸始聞巡廳下卒之來蒼黃赴闕之際更鼓已下勢無及矣愚迷之罪實無所逃云矣曾經宣傳官請議處允之○因金羲淳囚單子敎曰如爵洗盥洗贊者贊引之生疏或卑微之執事自別職是經幄義當規正而其所犯科極涉妄錯專由於昏謬不能事事之致以不應爲公律區別功議勘放○該府以金羲淳議減一等杖七十收贖放送啓
정조 17년 · 강
飭諭平安監司李秉模碧潼民接濟之前該倅仍任不必煩請仍命嚴査申載文李題昱等事
정조 17년 · 목
秉模狀啓以爲臣於有旨祗受後探察民情則碧潼之被雹八面八冬以後民勢漸艱故自官抄出窮民三百餘戶自十一月中巡至十二月中巡賙給米斗以救目前之急而以其瓜期之已滿未及念到於春後及奉有旨遍行閭里更抄絕可矜之千餘口去月二十六日爲始依式例白給乾糧此後接濟亦方拮據云該郡守徐有鳳之當初設施雖有慢忽之罪到今策勵可責贖愆之圖若得限麥秋仍任則在邑事誠爲可幸而旣是瓜代又非公賑則有不敢援例請仍請令廟堂稟旨龍川則民情與碧潼無甚異同而遑急之類亦自歲前賙濟該府使柳光國限以麥秋觀其治績仍置與勘罪間論理狀聞計料敎曰旣有待其民勢之晏然然後狀請下送之別諭則何必麥秋云乎雖至來年麥秋碧邑之民不飢不寒之前渠何敢上來卿豈請下送則今此請仍大是外題此等事何如昱添一酬應乎以今日申載文之供李顯昱之招觀之萬目十手之事乃敢爲此發明之計或諉之前倅或諉之報營才有行査之命卿其着意嚴査以聞俾無更査之弊本道無道伯久矣卿則益加淬勵俾西人知朝廷之尊事回諭
정조 17년 · 강
奉敎洪樂游疏陳春秋兼銜應避之嫌賜例批
정조 17년 · 강
設人日製于泮宮又令諸儒應製
정조 17년 · 목
以蹋磧宴爲賦題命承旨南公轍與弘文提學李秉鼎偕往伴官試取以來是日又以周群臣賀祈年於田租龡豳雅擊土鼓以樂田畯爲表題以操一豚蹄一壺酒祝曰甌窶滿篝污邪滿車五穀蕃熟穰穰滿家爲賦題命諸儒生應製
정조 17년 · 목
敎曰人日製居首賦三上生員金處巖直赴會試之次三下進士尹東壽給一分應製居首賦三上進士申鳳朝紙三卷筆二枝墨二笏三下生員金處巖紙二卷筆二枝墨一笏人日製草三下生員安棨紙一卷賜給
정조 17년 · 목
箚略曰伏念祀享時修井所重何如而況當祈穀親享聖念憧憧在下奉揚之道固當殫心而如臣癃廢者參叨本署都提調之任兼管太常掌祀典而一味尸素至於內井之乾涸未能覺察不得預修外井論其溺職之罪臣實爲首而今此處分只及於提調郞官臣參大官倖逭郵罰伏乞鐫削臣職仍治臣罪批以提擧進去而察飭郞官在直而審視至於卿異於是豈可爲嫌大抵祀典至重牲品則親省明水也豆籩之屬也亞終獻官分掌句檢自開元禮已然亦載於五禮儀而近來百執事懈弛雖位高之大臣亦未免從俗若使明水之監視如禮則豈有內井通用外井之弊乎昨於臺批略示慨然之意者此也由前由後卿無可引之端安心勿辭仍命遣史官傳諭
정조 17년 · 강
右議政金履素上箚賜批
정조 17년 · 목
箚略曰臣旣忝大官之列又差薦獻之任乃於監取明水之除不善周旋致有臺監之呈課以至發啓苟論罪罰臣實爲首而獨以秩高見漏勘罪至於提調特遞上煩聖敎臣又倖逭伏乞勘臣不謹之罪以重典禮批以亞獻官之監視明水五禮儀所載予於嗣服以前亦不敢放忽近來取便日甚此規之閣而不爲久矣昨今臺啓相箚之批有所槪及者豈特指卿一人乎卿須安心隨事董率以效對揚之方仍命遣史官傳諭
정조 17년 · 강
命右議政金履素勿胥命
정조 17년 · 목
政院啓言卽者議政府錄事來言右議政金履素以爲事係莫重罪著不審短箚請勘未蒙譴何轉益悚懍不敢以溫批之慰藉有所自恕走伏金吾門外恭竢鈇鉞之誅云仍納命召何以爲之敎曰勿待命事遣史官傳諭仍傳命召
정조 17년 · 강
命承旨南公轍遞差成鼎鎭許遞
정조 17년 · 목
以山川祭傳香在明而禮房承旨不爲請牌也
정조 17년 · 강
掌令李日運持平呂駿永引避賜批
정조 17년 · 목
日運等啓言修井官論啓之際只謄祭監呈課之言全沒臺閣言事之風責敎截嚴重推繼降昨緣日暮今始引避所失尤大請命遞斥臣等之職批以勿辭亦勿退待
정조 17년 · 목
漢江木覓三角元狀祭在再明也
정조 17년 · 강
命吏曹佐郞玄重祚拿問捧供
정조 17년 · 목
政院啓言淸齊摘奸法意何如則奉命該郞所當隨處親審逐名面看而今日摘奸時吏曹佐郞玄重祚立馬各司門外不問齋官有無只使下隸贊捧擧案者已極疏忽而至於軍資監奉常寺義盈庫則初不躬往以該曹例捧之擧案私自彌縫現發於備邊卽摘奸之中所當重勘而本院請推之外無他可施之罰何以爲之敎曰待朝開坐拿問捧供事分付該府
정조 17년 · 강
以宋啓來爲高山縣監口傳也
정조 17년 · 목
吏曹以新除授高山縣監尹載伋時在原州地不得辭朝云請改差允之敎以口傳差出遂以啓來批下
정조 17년 · 강
命監察李一源拿處傳每勿施
정조 17년 · 목
因一源拿處傳旨敎曰旣示飭意後勿如是之意嚴飭此傳旨姑爲勿施
정조 17년 · 목
禁府以柳戇功減一等杖九十收贖奪告身三等啓請放送允之又啓言李義弼漂民去來之疏漏初不論列糴政之不察至登繡啓申大坤巡將旣已啓下擅自出他以致受點後改付䅺之境請竝以此照律允之敎以功議區別今日內草記勘放又以李義弼功議各減一等杖八十收贖奪告身三等申大坤功減一等杖七十收贖奪告身二等啓請竝放送允之
정조 17년 · 강
顯隆園展謁命以十二日爲之
정조 17년 · 목
敎曰十二日水原宿所十三日展謁還宮日子依昨日年例臨時下敎軍令則以十五日磨鍊事分付
정조 17년 · 강
命園幸回鑾間禁衛大將李漢豐兼察訓將代領留陣
정조 17년 · 목
敎以御營廳隨駕回鑾間禁衛大將兼察訓將代領留陣禁衛軍則中軍率領留營
정조 17년 · 강
召見宣惠堂上徐有隣兵曹判書李文源戶曹判書沈頤之定例堂上金文淳訓鍊大將徐有大御營大將趙心泰于誠正閣
정조 17년 · 목
予謂有隣頤之等曰聞今番陞資諸臣昨日設宴以識其榮云可謂稀有之擧卿等與有榮矣有隣等曰臣等只切榮感之忱矣予曰此則似有文字傳後之道在昔乙酉年亦有廣孝錄已例矣外邑百歲老人亦使之錄名好矣
정조 17년 · 강
兵曹判書李文源以園幸時隨駕環衛留營留陣斥堠伏兵磨練稟定
정조 17년 · 목
兵曹判書李文源啓言園幸時隨駕馬步軍先詣津頭事御將旣承筵敎節目中依此磨鍊而後廂軍兵依昨年例以壯勇營鄕軍三哨磨練從之又啓言昨年出宮時留陣營軍四哨騎士二番爲先後廂挾輦軍一百名禁軍一百人亦以留營軍中除出隨駕到津頭落後還宮時亦依此爲之矣今番則訓鍊都監留陣何以爲之從之敎曰訓局步軍六哨馬兵一哨爲之禁軍依昨年例爲之又啓言昨年園幸時晝停所先廂軍兵環衛後廂軍兵路上留駐宿所則前廂軍兵前面列立後廂軍兵後面列立相連扈衛矣今亦依此磨鍊從之又啓言昨年園幸時弘化門外守總兩營留陣置之守禦使只率前排通化門外朝房留駐矣今番則何以爲之從之敎曰禁衛中軍率留營鄕軍一哨通化門外朝房從便留駐又啓言部字內伏兵除之只設斥堠十里外斥堠伏兵守總兩營各隨地方例爲擧行傳語軍只部字內排立而水原今不管轄於總廳境內斥堠伏兵令本府擧行從之敎曰水原軍兵事軍制釐正前姑令畿伯主管出用又啓言水原境內斥堠伏兵軍徵發時標信兵符京畿監司似當祗受故敢此仰達從之
정조 17년 · 강
命駕過舟橋時以小軍物擧行
정조 17년 · 목
舟師大將徐有大啓言園幸時舟橋所排軍物有大小以何軍物擧行乎曾有臨時稟定下敎敢此仰達敎曰以小軍物擧行
정조 17년 · 강
命別隨駕訓將徐有大所領訓局馬兵該將臣以舟師大將出還宮時先詣或部後時則御將代領
정조 17년 · 목
御營大將趙心泰啓言園幸時別隨駕訓鍊大將徐有大以舟師大將出宮時勢將駕後陪扈還宮時又當先詣矣駕後陪扈及先詣時所領馬兵臣代領事雖伏承筵敎軍兵去就法意甚重有文跡頒布然後可以擧行故敢此仰達敎以出擧條擧行
정조 17년 · 강
命恩津等十邑守令拿處事待畢賑更稟
정조 17년 · 목
承旨李益運啓言昨年六月因忠淸監司李亨元民家漂壓狀啓有稽報之恩津等十邑守令待滌場封倉竝令該府拿處之命矣封倉已過故敢此仰達敎以賑事方張待畢賑後更稟
정조 17년 · 강
命水原儒武試取依昨年例爲之
정조 17년 · 목
敎曰水原儒武試取依昨年例爲之日子及規矩亦依昨年例爲之事令畿伯地方官知悉
정조 17년 · 강
命領府事洪樂性判府事金鍾秀同爲留都
정조 17년 · 강
兵曹進園幸時軍令
정조 17년 · 목
正月十二日出宮果川縣晝停所自闕門二十五里水原府宿所自果川官門四十里以上六十五里十三日園所展謁自水原官門二十里還詣水原府宿所十四日果川縣宿十五日還官
정조 17년 · 목
漢江木覓三角元狀祭在明也
정조 17년 · 강
命前都承旨徐邁修仍任
정조 17년 · 강
遞工曹判書李聖圭又遞刑曹判書金持默以趙宗鉉仍任刑判
정조 17년 · 목
聖圭過三日不爲出肅持默當以領軍進故竝遞之
정조 17년 · 강
遞吏曹參議尹行任以李冕膺代之
정조 17년 · 목
大司憲前望以沈煥之批下旋命受點人勿爲出牌而政院徑先以前望下批頒布吏批開政以參判未差啓稟敎曰參判未差之說極爲不審爾則遞差大司諫前望單子入之待下批牌招察任本曹參議前望單子入之待下批與參判牌招開政遂以冕膺批下
정조 17년 · 목
敎曰黃澗縣監之代各別擇差當日辭朝○以申獻朝金孝建爲承旨尹羽烈爲副校理申應顯爲右參贊徐有隣爲工曹判書李敬一爲戶曹參判洪良浩爲分內局提調金翊休爲同義禁柳誼爲兵曹參判金方行爲黃海監司鄭殷祥爲黃澗縣監
정조 17년 · 강
遞內局提調申應顯以金文淳代之前望也
정조 17년 · 강
承旨李書九李益運上疏賜批
정조 17년 · 목
疏略曰卽見吏批政廳所下批旨則以參判未差之說極爲不審至有該堂遞差之命臣等實不勝惶悚▣恧俄者都憲受點人旣伏承勿爲出牌之敎則前望批下例不宜頒布而臣等全不審愼牌雖不出望則已頒該曹做錯專由於臣等溺職之致無罪之該堂獨被郵罰有犯之臣等幸逭恩勘揆以廉防義難晏然雖以昨日事言之大小祀享該房之齋宿傳香自是不易之規也右僚呈病宜卽請牌而臣等不爲援例入稟若論其晷固不在新入之諸僚而遞免之命獨不及於臣等伏乞亟降威罰以安私分批以知罪而已豈敢煩浼乎
정조 17년 · 강
命吏曹佐郞玄重祚議處
정조 17년 · 목
禁府啓言吏曹佐郞玄重祚原情以爲昨日奉命摘奸時日已昏暮各司齋官皆已脫服休處故立馬門外一邊使隸捧擧案一邊使齋官出立而照火望見後卽爲回馬至於軍資監則以城外之故恐難於閉門外復命初不出往義盈庫奉常寺則暮夜忽忽之中列錄件記不善照檢畢竟以例捧擧案混同修納者實難逃於私自彌縫之罪云矣議處允之
정조 17년 · 강
命時囚李德升洪載淵李羽晉分揀放送
정조 17년 · 강
御春塘臺行武臣試射召見寧遠郡守金思義及入格儒生
정조 17년 · 목
思義辭陞也○命昨日殿講居不武臣竝拿入敎曰專經講例無自願而今番特以軫念之意許令自願爾等固當着實習熟期於免不而今及如此豈不可痛乎昨日之講初不成樣非但不誠亦極無嚴今日更令試射一巡如不能得中則當從重處分矣○敎曰專經武臣殿講居首宣傳官李甲會試射居首禁衛哨官李鎭國各半熟馬帖依例賜給居不無分人能射能誦間罰直懲勵○因禁衛哨官李行儉罰直草記敎以明日更試小布三十巡免不則放送
정조 17년 · 강
命文臣殿講居不人李德升等禁推分揀能誦後替直製述白文呈券人鄭彥仁等附過放送
정조 17년 · 목
因殿講居不人李德升李漢喬尹悌東金元默李安默崔時淳等禁推傳旨及白文呈券人鄭彥仁安邁權金景煥盧橙金乃默李宗直文鳳歧金元默等囚單有是命
정조 17년 · 강
命壯勇大將及他大將兼察御將捕將
정조 17년 · 목
政院啓言御營大將趙心泰明日水原府下去時所佩命召及兼帶右捕將命召大將傳令牌仍佩往來事旣承下敎矣將兵之任何以爲之而捕將則在前有他邊大將兼察之例今番則何以爲之敎以壯勇及他大將兼察牌招聽傳敎
정조 17년 · 강
命嘉順宮產室設廳待下敎擧行各司待令及進排雖於設廳後勿爲等待自明日只醫官問安
정조 17년 · 목
內醫院啓言嘉順宮產室廳排設日字以旬後擇入有命矣令日官推擇則今月十一日辰時十二日辰時俱吉而十二日尤吉云以何日擧行乎敎曰卿等以體貌今日又有此來請而設廳則臨時更副有下敎矣亦自內間已皆措置各司待令及進排雖於設廳之時勿爲等待事分付自明日只醫官問安至於提調與醫官直宿亦副臨時下敎矣以此知悉
정조 17년 · 강
召見藥院都提調洪樂性提調金文淳副提徐邁修于重熙堂
정조 17년 · 강
命行副司直朴準源先爲直宿
정조 17년 · 목
藥院都提調洪樂性啓言提調與醫官直宿有臨時下敎之命臣等姑不得如例直宿矣請行副司直朴準源自明日先爲直宿從之
정조 17년 · 강
命嘉順宮問安醫官金先國周命新卞▣待令首醫康命吉同爲進參仍命李周憲別掌務差下
정조 17년 · 목
藥院都提調洪樂性啓言嘉順宮醫官問安旣有自明日爲之之敎醫官望卑請依例修整以八敎曰金光國周命新卞▣待令今聞院例外職非特敎不爲擧論云首醫之時帶外任者依筵敎同爲進參又啓言在前醫官待令時有別掌務差下之例矣請以李周憲差下從之
정조 17년 · 강
命議藥同參卞▣洪勉謙口傳付軍職
정조 17년 · 목
藥院都提調洪樂性啓言醫人卞▣洪勉謙議藥同參差下有命矣請令該曹付軍職冠帶常仕從之
정조 17년 · 강
遞大司憲林蓍喆中批李書九爲大司憲超擢也下御題命禁直文臣應製敎曰呈告大司憲許遞○敎曰執册承旨李書九
정조 17년 · 목
大司憲除授○以本朝執册承旨李書九謝引王越古事擢拜大司憲爲箋題命閣臣承史玉堂抄啓文臣兵曹堂郞應製○執册承旨李書九望單到記儒生製述開場日爲風所卷直至雲際如王越答策有是中批王越事見國朝野乘弇州史料芝峯類說等書
정조 17년 · 강
以金孝建爲承旨李敬一爲刑曹參判林濟遠爲兵曹參判竝前望也
정조 17년 · 강
命時囚李敬五放朴吉源勘律李得滿分揀
정조 17년 · 목
因敬五吉源囚單敎以朴吉源考律勘放後草記李敬五放又因得滿拿處傳旨敎以分揀○義禁府以朴吉源申時已屆省記不爲來呈罪笞五十收贖解見任別敍放送啓允之敎以如有功議各減一等
정조 17년 · 강
命直赴崔光泰放榜後卽赴抄啓文臣
정조 17년 · 목
因光泰試券敎曰待放榜直赴抄啓文臣除講只赴親課試回甲前陞資前赴試
정조 17년 · 강
有政吏曹參判李在學參議李冕膺進
정조 17년 · 목
因兵批政官書啓敎以在外參知許遞今日政差出○以李壽咸爲兵曹參知
정조 17년 · 강
命寧遠郡守以相換日計朔使之蘇弊前毋敢上來
정조 17년 · 목
敎曰寧遠郡守自相換日計朔蘇弊前豈敢上來令該曹嚴飭下送
정조 17년 · 강
命日次儒生殿講以再明日爲之
정조 17년 · 목
政院以十六日日次殿講入頉稟有是命
정조 17년 · 강
濟州牧進今年留放馬實數
정조 17년 · 목
本牧實在馬四千八百八十六匹內雌馬二千九百六十六匹雄馬一千九百二十匹大靜實在馬八百四十六匹內雌馬五百七十五匹雄馬二百七十二匹旌義實在馬一千六百五十五匹內雌馬一千三十四匹雄馬六百二十一匹淸馬別屯實在馬一百十一匹內雌馬四十九匹雄馬六十二匹乙丙別屯實在馬十一匹內雌馬三匹雄馬八匹山屯實在馬一千六百七十二匹內雌馬一千四百七十五匹雄馬一百九十七匹牛島實在馬三百十匹內雌馬一百四十一匹雄馬一百六十九匹以上實在馬合九千四百九十一匹內雌馬六千二百四十三匹雄馬三千二百四十八匹
정조 17년 · 강
敍前禁衛大將李漢豐復授前任
정조 17년 · 강
命備局有司堂上一竝重推
정조 17년 · 목
海西伯狀啓不卽回啓也
정조 17년 · 강
特許延安白川軍保米辛亥停退條每名所納大米六斗各以錢二兩代捧仍命當該備局有司堂上重推回公郎廳令政院知名以置
정조 17년 · 목
備局啓言黃海監司金方行狀啓枚擧延安府使兪漢敦白川郡守李述源牒呈以爲昨年穡事慘被歉荒三軍門保米一命所納大米爲六斗雖在常年比他偏重而況此歉歲米價高騰竝與雜費而計之則一名所費殆近六兩且辛亥條停退者竝徵於今年而若以本色責納則一夫應役至於十餘兩之多抄出飢口已施救急而所抄之戶太半納米之軍三局保米本色備納則便同龜背括毛依他軍兵例延安保軍一千二百二十五名白川保軍五百三十二名每名二兩許令代捧事請令廟堂稟旨分付矣海西一路中延白兩邑獨被災荒已爲朝家之俯燭而前後蠲恤之澤深且厚矣今者道臣又有此保米代錢之請其在軫念之道固當拔例從施而第念三局保米係是軍兵逐朔支放之資則一竝代錢實無其路辛亥條特許代納壬子條以本米收納之意請分付允之敎曰朝下之狀本尙不回啓此狀本亦待飭敎過四更後始草記當該有司當上爲先從重推考且以回公郎廳言之古有奔走於南山北嶽之語而今則規行矩步之故如彼緩忽乎該卽令政院知名以置
정조 17년 · 강
命生員洪祜淵使之更誦一經金鑪第令觀光
정조 17년 · 목
成均館啓言因生員洪祜淵應製句作麤率不讀之故一經能誦後草記有命矣依下敎使之居齋申飭讀書而今已能誦云矣敎曰一絰能誦體作依奮使之更誦一絰後卿其試捧而絰十數篇俱得通栍然後草記又啓言因生員金鑪應製犯用小品體筆亦如之限數朔傳渠自新後大司成取見所作草記其前莫敢赴擧事有命矣臣另加嚴飭今已滿數朔之限而取見其所作則賦五首表七首詩二十韻排律八首庶有自新之望矣敎以試券入之又以鑪試券考入啓敎以第令觀光
정조 17년 · 강
命金吾時囚尹敬喆考律勘處
정조 17년 · 목
禁府啓言滿浦前僉使尹敬喆原情以爲前僉使李恒林辛亥年査報時大同應下錢五百九十兩零折米二百七石零匿而不報故壬子年各項鎭用不入於所劃耗條之中而渠昨春到任後終年所用貸下還穀及其秋捧克報無路以大同應斂條折米一百九十石零錢七百五十二兩零襲謬收捧克上預下之還穀而餘數一百十五兩零自歸於加下貂皮七十令鼠皮八十令果爲給價貿用言念辜犯萬殞難贖云泛稱遲晚請議處敎以考律勘處以懲放恣之罪
정조 17년 · 강
全羅監司權▣慶尙監司鄭大容以道內癘疫形止馳啓
정조 17년 · 목
▣狀啓以爲道內時氣形止前已陳聞而連按各邑所報則村閭之間傳痛者一向相繼姑無寢息之望目下民情誠切憂悶臣於巡路別加嚴飭拔例擧行而通計道內方痛二千七十三名向差一千六百九十六名死亡三百四名○大容狀啓以爲染疾救療等節一依飭敎或審勢助糧或隨症給藥俾各悉心擧行期無調護失節之歎去月朔染疾數爻各邑已有所報來者而通計方痛爲七千六十二名向差爲二千五十名死亡爲一千五百三十二名
정조 17년 · 강
命再明日次對進定於今日
정조 17년 · 강
御熙政堂行抄啓文臣親試及日次儒生殿講召見大臣備堂親試試官鄭民始朴祐源徐榮輔南公轍殿講試官金履素李秉鼎沈煥之徐榮輔李冕膺李明淵兪漢㝢
정조 17년 · 목
具翼善冠袞龍袍陞座親試試官及殿講試官率抄啓文臣及日次儒生入庭行禮訖儒生以次進講以擬漢諸將謝善將爲表題試抄啓文臣又以此表題及人人自以爲得大將爲賦題遣史官奉往泮宮命泮儒應製先是正月朔親試李明淵限後兪漢㝢居更等而是日適以儒生殿講試官登筵故命於今日親試表呈券後更以泮儒應製之賦題兼爲製進○予謂履素曰試官之人故朴祐源卽令敍用予則曰祐源事非矣日昨下敎之後卽爲參入於松留之薦者隱然自處以龔黃也淸白也渠果能當此目乎苟或自視歉焉則身居備堂獨不能送言拔望而傳敎之後佯若不聞乎極爲駭然此後凡係廟薦之職勿復檢擬備堂亦勿還差也
정조 17년 · 강
命江都餉穀移劃戶曹米太依前關擧行
정조 17년 · 목
右議政金履素啓言江華留守鄭好仁狀啓以爲本府餉穀或因各處貸去或因歉歲停捧時在三萬二千一百餘石內若於此中運納戶曹則餘存僅爲八千六百餘石太留庫五千九百餘石內見存亦不過二百餘石關防之地儲置耗縮緩急需用姑捨或値水旱停捧之時則將至無穀而後已本府米太運納事請令廟堂稟旨還寢矣江都餉穀之耗縮曺已聞知守臣之如是待難容或無怪而該曹目下事勢誠爲渴悶頒祿放料旣無繼給之道則餉穀雖體重有不暇念且一萬六千石米太更無他區劃之處南漢形勢亦與沁都無異而字禦廳深知事情故不得爲防塞之計沁都守臣獨不念共濟之義乎更爲嚴飭分付請使之依前關卽爲擧行從之
정조 17년 · 강
命喬桐府餉還限五百石特許加分
정조 17년 · 목
右議政金履素啓言京畿水使許近所報以爲喬桐民人等春後農糧專靠餉還而餉米折半當分之數六百二十六石四巡分給後所餘不過五十餘石以此萬無排巡之道軍餉留庫中限五百石特許加分爲辭矣本府還穀自來不敷餉穀加分旣成已例請依所報許施從之
정조 17년 · 강
命訓戎僉使下去時成給路文使之騎馹監兵營接待依守令例爲之穌瘼之方道帥臣狀聞
정조 17년 · 목
右議政金履素啓言訓戎僉使凡係體例間事視前有別然後當之者自處不卑道內之見待稍異必有益於邊塞彈壓之方矣監兵營接見之時勿以邊將視之隨其資級與守令序次而待之赴任之行西北邊將皆有草料驛馬而此則特以優異之意成給路文使之騎馹下去其穌弊之方助力之道兩營另加顧護事略陳於項日筵奏而自下從便措置者外不得不上聞朝廷者道帥臣據實狀聞稟旨施行俾今日蘇捄之政期有實校從之
정조 17년 · 강
命江都舊籍曝晒新籍藏置待秋擧行
정조 17년 · 목
判尹李文源啓言每式年成籍後翌年二月臣府朗官下去江都舊籍曝晒新籍藏置而若當歉歲則曾有待秋擧行之例今年則何以爲之從之
정조 17년 · 강
命爋造契受出戶惠廳太還捧期限大臣該堂相議從長回啓
정조 17년 · 목
判尹李文源啓言爋造契人等昨年春以其太歉戶惠廳太各五百石呈上言蒙允受出實出於軫念契人之德意而今當還納之時太荒比昨年尤甚以一包太價直言之昨年則爲二兩餘今年則殆近五兩此時備納萬無其望許多契人呼訢於道路景色矜憐待秋還捧於公於私實無所妨請下詢戶惠堂使之稟處敎以事情似然退與大臣該堂相議令廟堂從長回啓
정조 17년 · 강
園幸時江頭植炬命今日內依定式給價重推京畿監司徐鼎修
정조 17년 · 목
惠堂金尙集啓言每年園幸時江頭植炬自畿營給價事昨春有所下敎而今聞貢人之言以無文蹟尙不上下云依筵敎出給之意請分付畿營敎曰今番園幸時果欲提問而事涉煩瑣屢回商量而未果今聞卿言畿營事極爲不察何論文蹟有無前後登筵時親承者果何說當該道臣爲先從重推考若無卿言貢人認以爲欺渠輩矣畿伯事節節未安依定式今日內分給事嚴飭
정조 17년 · 강
敍試官朴祐源仍令該曹口傳付軍職
정조 17년 · 강
命大司成沈煥之備堂差下
정조 17년 · 강
推弘文提學李秉鼎
정조 17년 · 목
秉鼎以試官登筵不待下問而攙及他說也
정조 17년 · 목
承旨申耆啓言御覽書啓事當詳審而儒生自願册名誤爲懸錄請當該朗廳推考從之
정조 17년 · 강
命抄啓文臣課講勿施
정조 17년 · 목
旣開講而諸文臣無一人成誦也
정조 17년 · 강
命日次殿講居首李致祜直赴殿試之次金孝秀直赴會試鄭時善等給分考下泮儒及禁直文臣應製抄啓文臣親試試券
정조 17년 · 목
敎曰日次儒生殿講純通比較居首幼學李致祜直赴殿試純通幼學金孝秀直赴會試通幼學鄭時善鄭取善尹顯大各給一分略粗以下別無優劣今番勿論上齋生應製賦居首二下一進士金秀臣二下二生員金鎰俱是合作令該曹食物分等優給三上生員金處巖進士申奭相草三上進士李日煒宋翼淵等亦令該曹題給薤鹽之需表券闕榜才難果若此乎可謂賢關之恥書題當爲書下泮堂招致諸士面飭後更試以進事分付金秀臣食物米二石石外一斗石魚二束民魚二尾金鎰食物米一石石外五升石魚一束民魚一尾金處巖等各薤鹽米六斗鹽三斗水芹一丹黃大口二尾賜給○敎曰應製禁直文臣居首三下一兵曹參判林濟遠鹿皮一令三下兵曹正郞嚴耆副校理李相璜各紙一卷筆二技墨一笏次上副司正宋知濂檢校直閣徐榮輔兵曹正郞尹魯東同副承旨南公轍行左承旨沈晉賢各筆二枝墨一笏賜給○抄啓文臣親試副司正宋知濂二下居首
정조 17년 · 목
殿座時承旨當備員而履成不爲仕進也
정조 17년 · 강
命懸房弊瘼令廟堂稟處
정조 17년 · 목
大司成沈煥之啓言懸房積弊已痼典僕輩實有難支之勢蓋其二十二懸房諸般公稅責出者通計一年爲一萬二千兩有餘矣牛價日增錢路日荒各懸房每日所宰不能準一日一首之數而各樣稅納依舊不減遂至賣屋鬻產之不足年年出債而應之殖利滋長到今所負之敬在各懸房者每房幾爲七八千或萬數而財窮力竭無以資生應役廿二肉布或作或撤癈業者殆過其半典僕輩呼籲於廟堂冀其轉徹朝家而其言則必劃得二十餘萬兩無邊錢然後可以補逋眞業云朝家惠澤偏及此輩者可謂淶肌淪▣而猶爲此非分之說生僥倖之望者其習固可痛而察其情而觀其勢則亦非無據之說請付諸廟堂啇究其拯救之方詢于同成均李秉鼎秉鼎曰泮長已有所奏臣不敢煩達而許多公貨之貸給以今徑費初非可論如欲蕩滌私債則所謂私債皆是泮漢之世傳殆同貢物均是泮漢爲此蕩彼實有貧富俱困之慮今若任其撤業不之痛禁則各懸房每年稅錢之納於本館公用食堂所供及三司例贖者合爲二萬一千八百兩零將何以給代乎至於法司疊屠之贖各官房科外之侵亦爲渠輩呼冤之一端宮房之侵徵曾於庚戌年因特敎已有捧甘揭板者此則申明另飭自當有效法司疊屠之贖最爲痼弊雖以各懸房合而論之一日所屠多不過八九首十餘處則每每闕屠尙何疊屠之可論哉此則定式革罷似或得宜矣敎以令廟堂稟處
정조 17년 · 강
吏曹判書徐有防上疏賜批
정조 17년 · 목
疏略曰臣之一身熏沐長養於雨露之澤者凡幾年所語其才則樗櫟之賤擁腫拳曲百無一當而奧自萠芽之初偏蒙培植之恩居然技榦老大擭列於䂊章之林每回思惟感結中腸而自顧謭劣最居人下旣不備於楨榦之需又不合於犯梓之用則只有殚竭奔走一事或可以少效塵刹之報前後除命之下於內於外以淸以要不遑較絜於堪承與否而擧皆出而向前竊計辭章竝牘僅一二數奚獨於是日是任遽敢爲瀝血丏免之圖而第玆天曺長席何等職也臣之至固陋至昏憒者何嘗絲毫彷彿而一朝擧而置之六卿之首畀之以進退激揚之政者其爲累聖朝愼簡之方豈細故也哉且臣兄之絰是職才若干月而間以數人便又歸之於臣殆若非臣兄弟則莫可者然私門之盈滿已無可言而朝體之苟艱尤當如何臣自奉除旨驚惶震剝固當卽地陳懇以竢體諒之恩而一疏無路五內如焚際伏聞賓筵下敎有不敢言私出在他所齋沭五日今始仰首呼籲伏乞亟遞臣新除職名以重官方以安私分焉抑臣有萬萬至切之私不敢自阻於孝理之下者今若幸蒙恩遞仍得一兩月之暇則上可以無曠重任下可以少伸情理惟天地父母哀憐矜許尤切千萬血祝批以念卿情理特許由暇矣
정조 17년 · 강
開城留守金魯永疏辭居留新命賜例批
정조 17년 · 강
備邊司進水原府上貳衙節目
정조 17년 · 목
節目一留守依兩都例備局堂上例兼一留守瓜限依兩都例二周年判官依經歷例以三十朔定式一本府府使時屬邑鎭營移送於南陽防營一陞補依松都例留守主試設行而製述考講各取二人敎授則判官例兼一軍兵春秋冬三孟朔朔操當俟內營知委而只行不行形止報備局一境內民人或以他邑役名移居於本府者除本役屬之本府一本府所在京司及巡營各穀旣作餉穀分留實數會計磨勘句管於備局而耗條各有需用不可不盡分取耗一中軍印信旣不變通依前仍用一流罪以下留守自斷一本府衙門尊重事係公幹則雖他道守令啓聞論勘下屬移文推治一留守往來時品馬依前以驛馬入把一留營事體與他自別從前邑役之如支勅出站巡營卜定等以畿邑責應者一竝除減而只信使出站依前擧行一本府旣兼營轄於觀察使凡干公務之報巡營啓聞者留守直爲狀聞各樣文報之如朔末等例報巡營者竝勿擧論而事關京司者自留營直爲文移一禆將五員檢律一員每朔料米一石式以營需上下加料及饌價柴油參考府使時前例亦自本府量宜上下一觀察使雖無營轄於本府乃是兼留守接待之節當自別到境時前陪六角探候等節依例擧行其他別星則一品奉命閣臣奉命及御史外皆以指路羅將一雙擧行一判官旣是留營從事官則體貌與守令有異雖牧府使不可呈牒竝爲通關京司則只二品以上衙門移牒一赦文祗受時留守有故則判官替行而箋文陪進則依筵敎定式齎送于兼留守處同爲封進一觀察使春秋需米旣是結後所出則不必移定他邑自本府依前收送一本府下吏依兩都例書吏稱號一設庖依兩都例上貳衙各設一本府奴婢元來數少貳衙定送奴爲七名婢爲四名以此使後不無不足之慮奴九口婢六口自貳衙募得使後料米則以附近邑常賑穀中限一千石劃付留營以爲取耗支放之地而使客支供旣付貳衙則以如干吏奴無以使用若値使客稠煩之時上營下屬一體通用一軍丁之代頉簽伍軍器之隨毀繕修自營門當之其他捧糴分糶徵稅徵布檢田等事竝自判官當之而至於訟獄大者判官稟裁留守小者竝爲自斷一使客支供旣者貳衙擧行則營門所在支供米一百五十石自當移屬於貳衙而判官之如干廩料不能支一月之用錢五十兩亦於留守月俸中逐朔割屬於貳衙其他官廳雜物之如油淸柴草雉鷄魚果等屬竝自營門分半劃下以爲接濟使客之地
정조 17년 · 강
命水原府啓下節目外諸般事爲倣兩都例自本司定式下送
정조 17년 · 목
備局啓言水原府上貳衙節目今方磨鍊別單書入而府中諸般事爲之瑣細者不當竝擧於啓下節目此則請自本司略倣兩都事例定式下送允之
정조 17년 · 강
分遣承旨詣宗廟景慕宮奉審摘奸馳詣弘陵奉審摘奸局內諸陵一體奉審
정조 17년 · 목
弘陵忌辰在明也
정조 17년 · 강
濟州牧使李喆運以移轉穀所載船隻一齊到泊形止馳啓命領運差使員興德縣監趙華錫加資
정조 17년 · 목
該牧使狀啓以爲咸平縣移轉皮麰三百十六石所載一隻船最初安泊之由正月初六日卽爲馳啓而移轉皮麰九千六百八十四石官需白米三百五石各其邑地土船二十五隻一一分載差使員趙華錫領運正月十七日戌時量入泊而皮麰四千一百四十六石十斗白米五十石監色沙格一百二十三名所載寶城康津羅州務安順天海南長興等邑九隻船則入泊于木北浦皮麰五千五百三十七石五斗白米二百五十五石監色沙格一百九十名所載康津海南羅州靈巖靈光咸平順天等邑十六隻船則入泊于朝天浦萬餘包穀物三百餘人命一時利涉誠爲萬幸到泊形止先此馳啓敎曰爲活耽羅民衆轉運萬包出於萬不獲已特遣宰臣守令另具牲品製下祝文祈其利運於海神其間南顧之念徒勞寢夢卽見該牧狀本可謂一帆風穩到其爲奇幸難以形諭何待道臣之登聞乎領運差使員興德縣監趙華錫加資政官牌招開政下批敎旨今日內成送道伯俾卽傳致於差員還到處
정조 17년 · 강
考下水原儒生應製試券曁試射入格武士賞典下諭于留守俾各分給